আমি মনে মনে নিজেকে দোষী অনুভব করলাম। হায়! স্যারের মনটা বুঝি আমিই খারাপ করে দিলাম। পরিস্থিতি সামলে নেবার জন্য বললাম, একটু নুডুলস খাবেন নাকি? তিনি বললেন, আমাকে এখন ছাড়ো। আমি বাসা থেকে না বলে বেরিয়েছি। বুয়াকে বলেছি, আমি সোবহানবাগ যাচ্ছি, একটা জিনিস ফটোকপি করার জন্য। তাই বলে পালাইয়া আইছি। মুহূর্তে আমার মাথায় বুঝি আকাশ ভেঙে পড়ল। বললাম, আপনি এ কী কাণ্ড করেছেন? তিনি আমার কথায় কান দিলেন না। বললেন, তুমি বোঝ না কেন আর কতদিন ঘরে বন্দি থাকব? বন্দি থাইকা কিছু লেখা যায় নাকি? স্যার, তাড়াহুড়া করতে লাগলেন, বললেন, বল, বল, তোমার আর কী কী প্রশ্ন আছে? আমি এবার বললাম, আপনি কি মনে করেন রাজ্জাক স্যার মুসলমান সমাজের প্রতিনিধি হয়ে কাজ করতেন?